**Latviešu mūzikas festivāls “Latvijas rudens” 2020**

**09.10. – 30.10.**

**Meditācijas Dievmātei**

**9.10.2020.**

Ilze Grēvele-Skaraine (soprāns), Baiba Tilhena (saksofons),

Larisa Carjkova (ērģeles)

**KONCERTA PROGRAMMA:**

**Jāzeps Vītols** (1863–1948)

Viļņu dziesma/ Song of the Waves

(prof. T. Dekšņa pārlikums ērģelēm/ arr. for organ by T. Deksnis)

Jāzeps Vītols ir latviešu klasiskās mūzikas patriarhs, kurš licis stingrus pamatus daudziem žanriem, īpaši latviešu kultūrai tik būtiskajai kormūzikai. Arī klavierdarbu jomā viņš ir tas, kurš izved šo atzaru no sadzīviskas mājas muzicēšanas un salonmūzikas paraugiem Eiropā aprobēto žanru un klaviertehnikas kultivētajā pasaulē. Smalks, pat poētisks un rafinēts savā būtībā, komponists tomēr dod priekšroku nedaudz aizplīvurotai, līdzsvarotai emocionalitātei, it kā introvertam, mazliet slāpētam izteiksmes veidam, liriskajai pamatjomai gandrīz vienmēr piešķirot arī episku nokrāsu.

Viens no pašiem pazīstamākajiem un visvairāk spēlētajiem klavierdarbiem ir *Viļņu dziesma* (1909), kurā romantiskais jūras redzējums ar raksturīgo viļņu šūpojuma ostinato rod vietu arī gandrīz impresionistiskai krāsu un īpaši līniju spēlei izvērstajā vidusdaļā ar tās mainību, negaidītību, neparedzamību. Sākotnēji klusā, *tālā dziesmas* melodija kulminējošajā noslēguma caurvedumā pilnīgi pārvērtusies: monumentāla, himniska, blīva un brīva. Tā labi skan arī ērgeļu balsīs (Tālivalža Dekšņa pārlikums).

**Renāte Stivriņa** (1985)

Meditācijas Dievmātei/ Meditations to Our Lady (2019) (2.versijas pirmatskaņojums)

**Rihards Dubra** (1964)

Dievišķā roze/ The Divine Rose (2016)

*Skaņdarbs radās kā parafrāze par kora dziesmu Tu skaistō Dīva Dōrza Rūze pēc ērģelnieces Gunas Kises lūguma. Šeit esmu vēlējies stāstu par Rozi, par Dievmāti izstāstīt mazliet plašāk, it kā atklājot vēl citus notikumus, citas sajūtas, citas nianses, tai pašā laikā saglabājot saikni ar kora dziesmas intonācijām, kuras mūzikai attīstoties un mainoties, ik pa brīdim parādās vietām pat stipri blīvajā ērģeļu faktūrā. Un loģiski, ka vēlējos parādīt arī ērģeļu iespējas, ērģelnieka tehnisko varēšanu – kā jau tas arī instrumentālam skaņdarbam pieklājas.* Rihards Dubra

**Andris Vecumnieks** (1964)

Ave Maria (pasaules pirmatskaņojums/ World Premiere)

**Leo Lobrevs** (1991)

Ad astra (pasaules pirmatskaņojums/ World Premiere)

**Alfrēds  Kalniņš** (1879—1951)

Fantāzija sol minorā/ Fantasy in G minor (1902)

Fantāzija ir komponista pirmais opuss, bet tajā jau jūtams patstāvīga un savdabīga talanta pieteikums. Šeit izmantoti spilgtākie ērģeļfaktūras līdzekļi - efektīgi kontrastējošu posmu blakusnostatījums un meistarīga pedāļtehnika. Liriskajos un līksmas gaviļu noskaņas posmos izpaužas dabas tēlu un cilvēka izjūtu vienība.